Jong egpaar sterf dag ná troueAustin Wesson en Rebekah Bouma is in ŉ hof in Kansas in die VSA getroud. Foto: Facebook ŉ Suid-Afrikaanse man en sy nuwe Amerikaanse vrou was net ŉ dag getroud toe hulle albei tragies in ŉ motorongeluk gesterf het. Austin Wesson (19) en Rebekah Bouma (19) is Vrydag ná ŉ warrelwindromanse van ses maande in ŉ hof in Kansas in die VSA getroud. Die volgende dag het die egpaar se voertuig op ŉ grondpad naby Clearwater, suidwes van Wichita in Kansas, die pad verlaat en teen ŉ boom gebots. Austin is op die toneel dood verklaar, terwyl Rebekah na ŉ hospitaal gehaas is. Sy is Maandagoggend dood. The Wichita Eagle berig Rebekah het Austin ontmoet toe sy in Februarie op ŉ sendinguitreikprojek in Suid-Afrika was. In April het Austin deur middel van ŉ video-oproep haar pa, John Bouma, vir sy toestemming gevra om ŉ romantiese verhouding met sy dogter aan te knoop. “Hy was ŉ baie ernstige en respekvolle jong man. Ek het hom my seën gegee,” het John aan die koerant gesê. Rachel Bouma, Rebekah se ma, het haar dogter as onbaatsugtig beskryf en gesê sy het ŉ passie daarvoor gehad om ander mense te dien. “Sy was lief daarvoor om betrokke te raak by mense en te help met wat ook al hulle nodig gehad het,” het sy gesê. Austin Wesson en Rebekah Bouma. Foto: Facebook Austin was ŉ branderplankry-instrukteur wat in Kaapstad grootgeword het. Hy en Rebekah het aan verskillende Christelike sendinguitreikprojekte deelgeneem toe hulle ontmoet het en het daarna baie deur middel van Facebook gesels, het Rachel gesê. Volgens The Wichita Eagle het die paartjie besluit om in die hof te trou om Austin se immigrasieproses te vergemaklik. Die paartjie sou na Grand Rapids in Michigan verhuis om aan nog sendingprojekte deel te neem en het beplan om ŉ groter troue in September in die VSA te hou waarvoor Austin se familie van Suid-Afrika sou reis om dit by te woon. Washington Post berig Rebekah het reeds haar trourok gekoop en die troue sou in die agterplaas van haar ouerhuis onder die bome gehou word. Rebekah se susters, wat haar strooimeisies sou wees, beplan nou om hul blou strooimeisierompe vir die begrafnis aan te trek. Rebekah se ma het aan The Wichita Eagle gesê baie mense bevraagteken hoekom Rebekah en Austin op so jong ouderdom getrou het. “Daar is geen twyfel dat hulle vir mekaar bedoel was en dat hulle mekaar baie lief gehad het nie,” het sy gesê. “As jy hulle by mekaar kon sien, sou jy geweet het. Hulle was so mooi paartjie.”